### NN 129/2025 (15.10.2025.), Odluka o naknadi za razvoj trgovačkog društva Konavosko komunalno društvo d.o.o. Čilipi

Konavosko komunalno društvo d.o.o. Čilipi

1888

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17, 66/19 i 36/24) i članka 23. stavka 1. toč. 4. Zakona o vodnim uslugama (»Narodne novine« 66/19), Skupština Konavoskog komunalnog društva d.o.o. Čilipi, na sjednici održanoj 2. listopada 2025. jednoglasno (u skladu s člankom 24. stavkom 2. Zakona o vodnim uslugama), donosi

ODLUKU

O NAKNADI ZA RAZVOJ

Članak 1.

Na području pružanja vodnih usluga Konavoskog komunalnog društva d.o.o., Čilipi (dalje u tekstu: javni isporučitelj vodnih usluga) koje čini područje Općine Konavle, plaća se naknada za razvoj.

Članak 2.

Obveznik plaćanja naknade za razvoj je korisnik vodne usluge uz koju se obračunava naknada za razvoj.

Od obveze plaćanja oslobođeni su socijalno ugroženi korisnici vodnih usluga.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u jednoj visini na uslužnom području i iznosi 0,13 eura po osnovici iz članka 3. ove Odluke (€/m3).

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu. Iznos naknade za razvoj ne podliježe obvezi plaćanja poreza na dodanu vrijednost.

Članak 6.

Naknada za razvoj prihod je javnog isporučitelja vodne usluge.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje 2025. – 2028. godine, a koji je objavljen na internetskoj stranici javnog isporučitelja vodnih usluga.

Pod izdacima gradnje komunalnih vodnih građevina podrazumijevaju se svi izdaci koji su nužni da se pripremi, provede i pusti u uporabu projekt gradnje komunalnih vodnih građevina, što uključuje, a nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine, te uređaja i instalacija u odnosu na ispunjavanje temeljnih zahtjeva za građevinu), izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina, sukladno financijskom planu javnog isporučitelja vodnih usluga.

Članak 8.

Nadzor nad obračunom i naplatom naknada za razvoj provodi Služba financija i računovodstva javnog isporučitelja vodnih usluga.

Članak 9.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 10.

Ova Odluka objavljuje se u »Narodnim novinama« i stupa na snagu osmoga dana od dana objave, a primjenjuje se s prvim danom u mjesecu nakon stupanja na snagu 1. studenoga 2025., te se objavljuje na mrežnim stranicama javnog isporučitelja vodnih usluga i dostavlja Vijeću za vodne usluge u roku od 5 dana od dana donošenja.

Stupanjem na snagu ove Odluke prestaje važiti Odluka o nak­nadi za razvoj na području pružanja vodnih usluga Konavoskog komunalnog društva d.o.o (»Narodne novine« br. 124/22).

Cavtat, 2. listopada 2025.

Predsjednik Skupštine
 Konavoskog komunalnog društva d.o.o.
 Božo Lasić, v. r.